Air Balticin lento BT357 lähti Riiasta kohti Tampere-Pirkkalan lentoasemaa, mutta kaikkien yllätykseksi lentokone laskeutui tiistaina aamuyöllä Turun lentoasemalle.

Kuvituskuva. Air Balticin lennon BT357 piti laskeutua Tampere-Pirkkalan lentoasemalle, mutta huonoista sääolosuhteista johtuen kone suuntasikin Turun lentoasemalle. AOP

- Se oli elämäni lento - hyvin erikoinen! Lentoemäntäkään ei tiennyt yhtään, mihin me tulemme, kertoo Lempäälässä asuva 52-vuotias Jaana.

Hän lensi maanantaina aamulla Milanosta Riikaan.

- Lento oli viisi ja puoli tuntia myöhässä. Kun päästiin Riikaan, lennon piti lähteä kello 23.15. Loppujen lopuksi lento lähtikin sieltä vasta noin kello 2.30 yöllä kohti Tamperetta, Jaana kertoo.

- Kun oltiin laskeutumassa Tampereelle, tehtiin hurja veto takaisin ylös. Pilotti kiersi Tampereen ympärillä ja yritti uudestaan laskua. Mitään ei kuulutettu eikä selitetty, mutta matka tuntui sitten jatkuvan.

Jaanan mukaan lennolla ensin nukkuneet ja sitten heränneet ihmiset tajusivat, että kone ei ilmeisesti pääse laskeutumaan Tampereella.

- Emme kuitenkaan tienneet, minne olimme menossa. Osa ihmetteli, osa naureskeli. Osa oli vähän kauhuissaan, että mihin meitä oikein viedään. Emme tienneet, itkeäkö vai nauraa.

Jaanan mukaan tuli jokin kuulutus englanniksi Latvian murteella. Siinä sanottiin jotain huonosta näkyvyydestä.

- Kuulutusta ei ilmeisesti lentoemäntäkään ymmärtänyt. Kun kone lopulta pääsi laskeutumaan, lentoemäntä toivotti tervetulleeksi Tampereelle. Minä kajautin kuuluvaan ääneen: " Anteeksi, mutta emme ole Tampereella, vaan Turussa! "

Jaanan mukaan lentoemäntä lähti kysymään asiaa kapteenilta.

- Sitten hän tuli takaisin sanomaan, että nyt me tosiaan olemme Turussa. Air Balticin väki tuntui olevan ihan pihalla.

Turku on aika eri

Jaana kuvaa, kuinka Turun lentoaseman henkilökunnan jäsen kurkisti koneeseen.

- Hän oli pöllämystyneen näköinen. Lentoemäntä antoi hänen kuuluttaa. Hän sanoi Turun murteella suomeksi ja englanniksi, että ottakaa omat laukkunne mukaan. Hän lupasi laittaa aseman toiseen kerrokseen valoja ja soittaa meille kyydin Tampereelle.

Jaanan mukaan Air Baltic ei tiedottanut matkustajille virallisesti mitään.

- Tämä kenttähenkilö, joka oli hyvin humoristinen mies, hoiti koko härdellin. Hän otti ohjat omiin käsiinsä - hän oli tarinan sankari, Jaana kiittelee.

Kello seitsemältä tiistaiaamulla Jaana oli vihdoin Tampere-Pirkkalan lentoasemalla - bussikyydillä.

- Onneksi ei ollut tiistaina työpäivä. Miksei meille koneessa sanottu, että mennään täysin eri paikkakunnalle? Turku on aika eri kuin Tampere! Jaana ihmettelee.

Kymmenen minuuttia

Turussa ei tosiaan ollut osattu odottaa lentokonetta Riikasta aamuvarhaisella saapuvaksi.

Maahuolintapalveluista vastaava Inter Handling Oy:n Turun lentoaseman päällikkö Jussi Lautkankare kertoo, että lento tuli heille täysin yllätyksenä.

- Kuulimme koneesta noin kymmenen minuuttia ennen sen laskeutumista. Aika nopealla herätyksellä lähdettiin. Kauheasti ei ehtinyt järjestellä mitään. Lentokenttä oli auki, mutta miehitystä ei välttämättä ollut suunniteltu tuohon aikaan vielä, Lautkankare sanoo.

- Ei ehtinyt kuin soitella äijät läpi ja kysyä, ketkä pääsevät pikimmiten kentälle. Sitten kysyttiin lentoyhtiöltä, mitä he haluavat matkustajille tehtävän. Tässä tapauksessa järjestettiin bussikyyti, jotta matkustajat pääsivät turvallisesti Tampereelle.

Lautkankareen mukaan maahuolintapalveluille ilmoitettiin, että sumusta johtuen kone ei päässyt Pirkkalassa laskuun. Siksi kone suuntasi varakentälle Turkuun.

- Tällaista ei tapahdu usein, ehkä muutaman kerran vuodessa.

Lopulta Inter Handlingin Turun lentoaseman maahenkilökunnasta kolme jäsentä oli paikalla ottamassa konetta vastaan.

- Lähtevää omaa liikennettä oli myös. Oli vähän hässäkkää, mutta kaikesta selvittiin, Lautkankare toteaa.

Air Balticin viestinnästä vahvistettiin tiistaina Iltalehdelle, että lento BT357 Riiasta Tampereelle laskeutuikin Turkuun huonojen sääolosuhteiden vuoksi.

- Air Baltic vilpittömästi pahoittelee kaikkea epämukavuutta, jota mahdollisesti koitui tästä matkustajille, viestinnästä pahoiteltiin sähköpostitse.

Juttua muokattu 12.9.2017 klo 22:07 Täsmennetty editointivaiheessa valitun otsikon muotoilua vastaamaan tarkemmin tapahtumien kulkua.